Regeringens plan om gratis heroin til stofmisbrugere vakler. Aalborg Kommune afviser at deltage, og i Århus er både politikere og eksperter skeptiske. Socialrådmand i Aalborg Mai-Britt Iversen (S) siger til Ritzau, at ingen af kommunens misbrugere vil få udleveret heroin. Det skyldes især en frygt for, at tilbuddet kan skubbe narkomanerne længere ud i deres misbrug. - Gratis heroin er ment som et tilbud til de mest belastede stofmisbrugere, og dermed risikerer vi at fremme en deroute. For at komme i betragtning vil misbrugerne måske begynde at prostituere sig eller tage flere stoffer. For hvordan skal de ellers kvalificere sig, siger Mai-Britt Iversen. Enhedslistens Per Clausen er utilfreds med Aalborg Kommunes beslutning og stiller nu spørgsmål til sundhedsministeren, som han vil have til at gå i dialog med kommunen. - Ordningen med udlevering af heroin til de hårdest ramte narkomaner sættes i værk efter et meget grundigt forarbejde, og er baseret på udenlandske erfaringer og støttes af stort set alle eksperter. Alligevel tøver Aalborg og Århus-kommune med at indføre ordningen. De saglige argumenter er tynde. De argumenter, man forsøger sig med er alle gendrevet efter grundige og saglige diskussioner, siger Per Clausen..

Referat:
Beslutningen kritiseres af Enhedsklisten, der vil rejse sagen overfor ministeren.